
NU SPĂLAŢI CARATELE 
(UN PARAMIT POLITROPIC) 


— “Don't Wash the Carats” 1968 — 


Traducerea: Tudor Beuşan 


Traducerea literală a termenului preluat din greaca veche ar fi „un mit 
orientat spre dincolo”. Pentru mine şi, sper, pentru cititor, un asemenea paramit e o 
formă amuzantă de terapie, simptom al unul proces al subconştientului, care îmi 
provoacă mâncărimi ce trebuie scărpinate (...). O altă definiție posibilă ar fi cea de 
monstru, născut cu multă bucurie, dar şi cu oarecare surprindere, un ou cubic, 
ouat de o gâscă ce râde pentru că o doare. „Nu spălați caratele” este rezultatul unei 
lecturi din Henry Miller, [...] unde am întâlnit pasajul „Diamantele se nasc uneori în 
timpul unor furtuni violente.” 

Philip Jose Farmer 


Bisturiul a incizat pielea, fierăstrăul a scrâşnit în calota craniană, 
împrăştiind pulbere cenuşie de os. Cu pompa de desfundat chiuvete - 
chirurgul face economii la instrumente — este ridicată porțiunea trepanată, în 
timp ce doctorul Van Mesgeluk, cu obrazul acoperit de mască, orientează un 
jet de lumină în interiorul craniului. Invocându-l pe Hipocrat, pe Esculap şi 
pe frații Mayo, el trage o înjurătură suculentă. Pacientul nu are o tumoare pe 
creier, ci un diamant. 

Chirurgul mâna a doua, Beinschneider, aruncă o privire în 
deschizătură, iar după el, asistentele medicale. 

— Uluitor!” exclamă Van Mesgeluk. Diamantul nu este brut, ci şlefuit. 

— Pare să fie un briliant cu 58 de fațete, de 127,1 carate, adăugă cu 
convingere Beinschneider, care avea un cumnat bijutier, dirijând raza de 
lumină în sus şi în jos şi provocând scânteieri stelare, urmate de umbre ce 
se fugăresc. „Desigur, este pe jumătate îngropat în creier, încât porțiunea 
inferioară poate să nu fie la fel. Dar chiar şi aşa...”. 

— E căsătorit?” întreabă o asistentă. 

Van Mesgeluk îşi dă ochii peste cap. 


— Domnişoară Lustig, nu te gândeşti decât la măritiş? 

— Dar totul îmi sugerează numai clopote nupţiale, domnule doctor 
replică ea, cambrîndu-şi şoldurile. 

— Excizăm excrescența? întreabă Beinschneider. 

— E malignă, răspunse Van Mesgeluk. Bineînţeles că o scoatem, 
adaugă el, începând să fandeze şi să pareze cu o pricepere ce stârneşte țipete 
de admiraţie şi aplauze ale asistentelor, obligându-l chiar şi pe 
Beinschneider să mormăie, nu fără gelozie, un „Bravo!“. 

În momentul când începe să insereze pensa, Van Mesgeluk o retrage 
brusc la vederea unui fulger ce ţâşneşte din cavitatea craniană, urmat de un 
tunet de mică amploare, dar bine conturat sonor. 

— Se pare că vine ploaia, spune Beinschneider. Un cumnat de-al meu 
este meteorolog. 

— Nici vorbă. E un fulger caloric, îi răspunde Van Mesgteluk. 

— Cu tunete? întreabă Beinschneider, privind diamantul cu o patimă 
pentru care soția sa ar fi în stare să ofere diamante, şi întrebându-se, în 
timp ce pielea capului i se răceşte, iar glandele salivare îşi dublează 
producția: 

— Al cui este diamantul? Al pacientului? Niciodată, în spital, pacienţii 
n-au nici un drept. Al găsitorului? Sau trebuie predat Ministerului de 
Finanțe?” 

— Fenomenul acesta este cu totul improbabil din punct de vedere 
matematic, zice el, adăugând: 

— Ce spun legile californiene în legătură cu drepturile de exploatare a 
resurselor minerale într-un astfel de caz?” 

— Doar n-ai de gând să pretinzi că diamantul este al tău, se răsteşte 
Van Mesgeluk. Pacientul e o ființă umană, nu o fâşie de teren. În 
deschizătura craniului sclipesc alb alte fulgere, în timp ce tunetul se 
rostogoleşte ca o bilă de popice. 

— Spuneam eu că nu-i fulger caloric, mârâie Van Mesgeluk, în timp ce 
Beinschneider rămâne cu gura căscată. 

— Nu-i de mirare că au sărit siguranțele de la electroencefalograf în 
timpul diagnosticării, continuă Van Mesgeluk. Trebuie să fie câteva mii de 
volți, dacă nu chiar o sută de mii, pulsând acolo, şi totuşi, nu simt căldură. 
Oare creierul absoarbe căldura? 

— N-ar fi trebuit să o dați afară pe asistenta de la electroencefalograf 
când au ars siguranţele, murmură Beinschneider. În definitiv, n-a fost vina 
ei. 

— Şi când te gândeşti că în ziua următoare s-a aruncat pe fereastră, 
adaugă cu reproş asistenta Lustig. Am plâns ca un robinet stricat la 


înmormântare şi aproape m-am logodit cu dricarul, continuă ea, mişcând 
din şolduri. 

— Remarcabil fenomen, îşi aminteşte Van Mesgeluk, toate oasele îi 
erau frânte, dar pielea îi rămăsese intactă. 

— A fost un suflet de om nu un fenomen, zise Beinschneider. 

— Ai dreptate, dar nu era normală, îi răspunde Van Mesgeluk. Mi-a 
fost pacientă şi ştiu totul despre ea. Închipuie-ţi, avea treizeci şi trei de ani şi 
nu avusese nici o menstruație în ultimii zece ani! 

— Din cauza aparatului anticoncepţțional intrauterin, replică 
Beinschneider. Era înfundat de praf şi, pe deasupra, praful era radioactiv. 
Toate experiențele astea nucleare... 

— Chiar aşa, zice chirurgul şef, motiv suficent pentru nevroză. Nu uita 
că eu i-am făcut autopsia. M-a durut inima când a trebuit să incizez pielea 
aceea albă ca marmura de Carrara. De fapt, mi-am şi rupt bisturiul, încât a 
trebuit să chem un expert din Italia cu o daltă cu vârf de diamant. 
Bineînţeles, am avut discuţii în legătură cu cheltuielile de deplasare şi 
asigurările au refuzat să-l plătească. 

— Poate că şi ea făcea un diamant, spune asistenta Lustig. Toată 
energia şi tensiunea nervoasă trebuie să se ducă undeva. 

— M-am întrebat de multe ori de unde provenea radioactivitatea, 
continuă absent Van Mesgeluk, apoi, tăios: 

— Domnişoară Lustig, te rog să te concentrezi la ceea ce facem şi să 
laşi opiniile de specialitate superiorilor dumitale. 

Priveşte în deschizătură. Undeva, la orizont, între cerul calotei 
craniene şi cenuşiul creierului, sclipesc fulgere. 

— Poate ar trebui să chem un geolog. Beinschneider, te pricepi la 
electronică? 

— Un cumnat de-al meu are o prăvălie de aparataj electric. 

— Perfect. Cuplează un transformator la excrescență, ca să nu mai 
sară siguranțţele. 

— Încă o EEG? întreabă Beinschneider. E cam greu să găsesc un 
transformator la ora asta, iar cumnatul meu, care locuieşte în cealaltă parte 
a oraşului, o să ceară suprapreț ca să deschidă magazinul. 

— Fă-i, oricum, o împământare, zice chirurgul şef, şi scăpăm în felul 
acesta de voltaj. Trebuie să excizăm; cercetarea ştiinţifică poate să mai 
aştepte, adaugă el, punându-şi încă două perechi de mănuşi. 

— Credeţi că o să-i crească altul? Nu arată rău deloc şi cred că e un 
tip simpatic, intervine asistenta Lustig, sorbindu-l din ochi pe pacient. 

— De unde naiba să ştiu? întreabă Van Mesgeluk. Oi fi eu doctor, dar 
încă nu sunt Dumnezeu. 


— Dumnezeu şi mai cum? îi aruncă Beinschneider, ateu convins, în 
timp ce face împământarea prin deschizătură, urmărind cum țâşnesc scântei 
albastre. 

Van Mesgeluk extrage diamantul cu pensă, după care asistenta Lustig 
îl ia şi începe să-l clătească la robinet. 

— Să-l chemăm pe cumnatul tău, zice Van Mesgeluk, vreau să spun 
pe bijutier. 

— Acum e la Amsterdam, dar pot să-l sun. Să ştii însă că o să ne ceară 
cotă parte. 

— Dar nu are nici măcar studii de specialitate! răbufneşte Van 
Mesgeluk. Cheamă-l totuşi. Crezi că ştie ceva despre drepturile de exploatare 
a minereurilor? 

— Nu prea. Şi nici nu cred că o să vină. De fapt, afacerile cu bijuterii 
sunt o simplă fațadă: adevărata lui sursă da venituri este introducerea prin 
contrabandă în Statele Unite a bomboanelor cu LSD, trase în ciocolată. 

— Şi asta numeşte el etică? 

— Ciocolata este olandeză şi e de cea mai bună calitate, îi răspunde 
Beinschneider sec. 

— Păcat. Cred că voi acoperi trepanaţia cu o placă de plastic 
transparent, prin care să putem urmări eventuala apariție a unei noi 
creşteri. 

— Credeţi că e de natură psihosomatică? 

— Bineînţeles. Ca toate celelalte, inclusiv impulsul sexual. Întreab-o 
pe domnişoara Lustig. 

Pacientul îşi deschide ochii. 

— Am visat un escroc bătrân, cu barbă albă, zise el. 

— Imagine arhetipală tipică, îl lămureşte Van Mesgeluk, simbol al 
subconştientului. O avertizare. 

— Îl chema Platon, continuă pacientul, fiu nelegitim al lui Socrate. 
Bătrânul Platon ieşea clătinându-se dintr-o peşteră întunecoasă, în fundul 
căreia strălucea o lumină, în mână ţinea un diamant uriaş. Unghiile îi erau 
rupte şi murdare. Deodată, a strigat: 

— Idealul este fizic! Universalul constă din concretul specific. De fapt, 
din carbon. Evrika! Sunt bogat. O să cumpăr toată Atena şi o să-mi 
investesc banii în blocuri de locuințe, în bazine carbonifere şi în sistemul 
american de sateliți COMSAT. La dracu’ cu rațiunea!” țipa bătrânul. Toate 
sunt ale mele!... 

— Aţi avea ceva împotrivă să visați puţin cu regele Midas? zice Van 
Mesgeluk. 

Asistenta Lustig începe să ţipe. În locul diamantului, în palmă îi 


sclipeşte, udă, o masă de țesut organic cenuşiu. 

— Apa a transformat diamantul în tumoare! 

— Beinschneider, anulează convorbirea cu Amsterdamul. 

— Poate o să-i crească altul, opinează Beinschneider, în timp ce 
asistenta Lustig se întoarce furioasă spre pacient, strigând: 

— Să-ţi iei adio de la logodnă! 

— Oricine ai fi, îi răspunde acesta, nu cred că m-ai iubit pentru mine 
însumi şi mă bucur că ţi-ai revizuit părerea. Deşi, pe moment sunt singur, 
încă nu sunt divorțat şi am destule pe cap ca să n-am nevoie şi de un proces 
pentru bigamie. Nevastă-mea a dispărut cu chirurgul spre o destinaţie 
necunoscută - n-am înțeles niciodată de ce — imediat după operaţia mea de 
hemoroizi. 


[Originally published în „Orbit 3”, ed. Damon Knight, G.P. Putnam's 
1968] 


